FÆLLES AKTION af 27. april 1998 vedtaget af Rådet på grundlag af artikel K.3 i traktaten om Den Europæiske Union med henblik på finansiering af specifikke projekter til fordel for asylansøgere og flygtninge (98/305/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b), og artikel K.8, stk. 2, og

ud fra følgende betragtninger:

Medlemsstaterne betragter asylpolitikken som et spørgsmål af fælles interesse;

iværksættelsen af aktioner til fordel for asylansøgere og flygtninge i medlemsstaterne kan forbedre indrejsebetingelserne for disse personer og fremme ansvarsfordelingen mellem medlemsstaterne; det er nødvendigt at iværksætte specifikke forsøgsprojekter med henblik på at fastlægge et passende juridisk instrument til udarbejdelse af aktionen på dette område -

VEDTAGET FØLGENDE FÆLLES AKTION:

Artikel 1

1. Der bliver i løbet af 1998 iværksat specifikke forsøgsprojekter til forbedring af betingelserne for asylansøgeres og flygtninges adgang til medlemsstaternes område.

2. Disse foranstaltninger tager navnlig sigte på iværksættelsen af følgende instrumenter:

- Rådets resolution af 20. juni 1995 om mindstegarantier for behandling af asylsager (1)

- Rådets resolution af 25. september 1995 om byrdefordelingen i forbindelse med modtagelse af fordrevne personer og deres midlertidige ophold (2)

- Rådets resolution af 26. juni 1997 om uledsagede mindreårige, der er statsborgere i tredjelande (3).

Artikel 2

Det kumulerede beløb til de specifikke projekter kan ikke overstige 3,750 mio. ECU.

Artikel 3

De specifikke projekter finansieres over De Europæiske Fællesskabers almindelige budget.

Artikel 4

1. Når der anmodes om finansiering af beløb under 200 000 ECU, holder Kommissionen Rådet underrettet om antallet af modtagne ansøgninger om finansiering af specifikke projekter, om principperne for tildeling af støtte hertil og om resultaterne af disse projekter.

2. Når der anmodes om finansiering af beløb på 200 000 ECU eller derover, men under 1 mio. ECU, bistås Kommissionen af et udvalg, der består af en repræsentant for hver medlemsstat, og som har en repræsentant for Kommissionen som formand. Kommissionen forelægger udvalget en liste over de projekter, den har fået forelagt. Kommissionen angiver, hvilke projekter den har udvalgt, og begrunder sit valg. Udvalget afgiver inden for en frist på to uger en udtalelse om de forskellige projekter med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen. Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen. Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Når der anmodes om finansiering af beløb på 1 mio. ECU eller derover, forelægger Kommissionen det i artikel 2 nævnte udvalg en liste over de projekter, den har fået forelagt. Kommissionen angiver, hvilke projekter den har udvalgt, og begrunder sit valg. Udvalget afgiver inden for en frist på to uger en udtalelse om de forskellige projekter med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen. Har udvalget ved udløbet af denne frist ikke afgivet en positiv udtalelse, trækker Kommissionen enten det eller de pågældende projekter tilbage eller forelægger det/dem, eventuelt efter at have hørt udvalget, for Rådet, som udtaler sig i løbet af en måned med det flertal, der er fastsat i traktatens artikel K.4, stk. 3, andet afsnit.

Artikel 5

Kommissionen holder Rådet underrettet om resultaterne af de specifikke projekter, der finansieres over De Europæiske Fællesskabers almindelige budget, med henblik på at evaluere muligheden af at udarbejde aktionen på dette område på grundlag af et passende juridisk instrument.

Artikel 6

Denne fælles aktion træder i kraft på dagen for vedtagelsen.

Den finder anvendelse indtil udgangen af 1998.

Artikel 7

Denne fælles aktion offentliggøres i Tidende.

Udfærdiget i Luxembourg, den 27. april 1998.

På Rådets vegne

R. COOK

Formand

(1) EFT C 274 af 19.9.1996, s. 13.

(2) EFT C 262 af 7.10.1995, s. 1.

(3) EFT C 221 af 19.7.1997, s. 23.